Magnus, Dei gracia episcopus Aboensis, honorabilibus viris dominis ecclesiarum rectoribus et eorum loca tenentibus eorundemque tutoribus per n. vbilibet constitutis sinceram in Domino dilectionem et salutem. Quia, in Christo carissimi, pro communi vtilitate et subsistencia ecclesie in pluribus dietis et congregacionibus dominorum superioribus annis necnon in expedicionibus contra Ruthenos, sancte nostre ecclesie et patrie nostre inimicos, atque in diuersis edifitiis ecclesie castri et mense episcopalis expensas graues et pene importabiles necesse facere habueramus, ymmo, quod grauius est, blada quidem singula pro vsu et sustentacione familie nostre annis preteritis vrgente necessitate emeramus, quod predecessores nostri vix uel raro facere consueuerint, et iam magna pars diocesis nostre, videlicet Karelie et Saulax penitus est deuastata, vnde post depopulacionem Ruthenorum modicum uel nichil quidem de obuentionibus nostris recepimus, jn premissis igitur negotiis atque in nonnullis aliis rebus ecclesie arduis pecuniam non modicam exhausimus et iam debitis plurimis sumus inuoluti, ad que soluenda seu ecclesie negocia uel onera debiti supportanda nostre proprie non suppetunt facultates, nisi communi omnium ecclesiarum et venerabilis clerici nostri fuerimus subuencione releuati. Quapropter de consensu et concilio venerabilis capitulj nostri duximus hanc nostram indigentiam vestris dilectionibus intimare, vos et quemlibet vestrum affectuose in Domino exorando, quatenus pensata et considerata huiusmodi nostra indigentia et multiplici necessitate velitis ad prius in aliquo caritatiuo subsidio nobis fauorabiliter subuenire, prout et dicti capitulares nostri se et suas ecclesias ad dictum subsidium exhibendum beneuole submiserunt, jn quo jndubie domino Deo et ecclesie Aboensis, cui intendimus, thesauro gratanter prestabitis auxilium et nobis fauorem exhibitis specialem. Non enim, teste Deo, in spiritu auaritie ac lucri eum prefatum subsidium appetimus, sed in magna nostri egestate id caritatiue exoptamus. Prefatum vero subsidium vnusquisque prepositus in contracta sua fideliter leuando conscribat, et leuatum per se vel per fidelem suum nuncium proprium nobis indilate transmittat, jta tamen quod non omnes ecclesie vel persone equaliter taxabuntur, sed vnaquaque secundum suas facultates prout heic inferius in litera videbitis annotatum. Datum Abo anno Domini mcdxcix° nostro sub sigillo.